CELEX: 32019R0519
Language: ro
Date: 2019-03-19 00:00:00
Title: Regulamentul (UE) 2019/519 al Parlamentului European și al Consiliului din 19 martie 2019 de modificare a Regulamentului (UE) nr. 167/2013 privind omologarea și supravegherea pieței vehiculelor agricole și forestiere (Text cu relevanță pentru SEE.)

29.3.2019   
               
               
                  RO
               
               
                  Jurnalul Oficial al Uniunii Europene
               
               
                  L 91/42
               
            
         REGULAMENTUL (UE) 2019/519 AL PARLAMENTULUI EUROPEAN ȘI AL CONSILIULUI
         din 19 martie 2019
         de modificare a Regulamentului (UE) nr. 167/2013 privind omologarea și supravegherea pieței vehiculelor agricole și forestiere
         (Text cu relevanță pentru SEE)
         PARLAMENTUL EUROPEAN ȘI CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 114,
         având în vedere propunerea Comisiei Europene,
         după transmiterea proiectului de act legislativ către parlamentele naționale,
         având în vedere avizul Comitetului Economic și Social European (1),
         hotărând în conformitate cu procedura legislativă ordinară (2),
         întrucât:
         
                     (1)
                  
                  
                     Descrierea vehiculelor din categoriile T1 și T2 prevăzută în Regulamentul (UE) nr. 167/2013 al Parlamentului European și al Consiliului (3) necesită precizări în ceea ce privește poziția axei celei mai apropiate de conducător pentru tractoarele cu post de conducere reversibil și în ceea ce privește metoda de calcul a înălțimii centrului de greutate. Pentru a stabili în mod precis și uniform înălțimea centrului de greutate pentru vehiculele din categoria T2 ar trebui să se facă trimitere la standardele internaționale aplicabile în care este determinat centrul de greutate al unui tractor.
                  
               
                     (2)
                  
                  
                     Definirea precisă a diferitelor caracteristici ale tractoarelor agricole pe baza analizei caracteristicilor lor tehnice prezintă o importanță majoră pentru punerea în aplicare corectă și completă a prezentului regulament și a actelor delegate și de punere în aplicare adoptate în temeiul acestuia. Dat fiind că discuțiile privind definirea categoriilor se desfășoară în cadrul forurilor internaționale relevante, în care participă Uniunea, Comisia ar trebui să țină cont de acestea pentru a preveni orice efecte disproporționate și negative asupra aplicării cerințelor tehnice și a procedurilor de testare, precum și orice impact negativ asupra producătorilor, în special în ceea ce privește tractoarele foarte specializate.
                  
               
                     (3)
                  
                  
                     Regulamentul (UE) nr. 167/2013 ar trebui să precizeze înțelesul termenului de „echipamente interschimbabile”, asigurându-se astfel utilizarea consecventă a terminologiei în întregul regulament menționat.
                  
               
                     (4)
                  
                  
                     Regulamentul (UE) nr. 167/2013 prevede obligația importatorilor de a păstra o copie a certificatului de conformitate pentru produsele care nu sunt conforme cu regulamentul respectiv sau care prezintă un risc grav. Ar trebui să se precizeze faptul că obligația respectivă privește certificatul de omologare UE de tip. Ca atare, regulamentul respectiv ar trebui să fie modificat pentru a face trimitere la documentul corespunzător.
                  
               
                     (5)
                  
                  
                     Regulamentul (UE) nr. 167/2013 impune ca un certificat de omologare UE de tip să conțină, în anexă, rezultatele încercărilor. Ar trebui să se precizeze faptul că obligația respectivă privește fișa cu rezultatele încercărilor. Ca atare, regulamentul respectiv ar trebui să fie modificat pentru a face trimitere la anexa corespunzătoare.
                  
               
                     (6)
                  
                  
                     Regulamentul (UE) nr. 167/2013 a împuternicit Comisia să adopte acte delegate pe o perioadă de cinci ani, perioadă care a expirat la 21 martie 2018. Dată fiind necesitatea permanentă de a actualiza diverse elemente ale procesului de omologare de tip astfel cum este prevăzut în regulamentul respectiv și în actele adoptate în temeiul său, în special pentru adaptarea acestora la progresul tehnic sau pentru introducerea de corecturi, perioada de exercitare a competenței delegate ar trebui să fie prelungită și ar trebui să se prevadă posibilitatea unor prelungiri tacite ulterioare.
                  
               
                     (7)
                  
                  
                     Regulamentul (UE) nr. 167/2013 prevede abrogarea Directivei 74/347/CEE a Consiliului (4), deși ar trebui să prevadă mai degrabă abrogarea Directivei 2008/2/CE a Parlamentului European și a Consiliului (5), care a codificat directiva anterioară. Din acest motiv, se impune modificarea trimiterii relevante în Regulamentul (UE) nr. 167/2013.
                  
               
                     (8)
                  
                  
                     Deoarece prezentul regulament modifică Regulamentul (UE) nr. 167/2013 fără să extindă conținutul său normativ și întrucât obiectivul prezentului regulament nu poate fi realizat în mod satisfăcător de către statele membre, dar, având în vedere dimensiunea și efectele acțiunii, acesta poate fi realizat mai bine la nivelul Uniunii, aceasta poate adopta măsuri în conformitate cu principiul subsidiarității astfel cum este prevăzut la articolul 5 din Tratatul privind Uniunea Europeană. În conformitate cu principiul proporționalității, astfel cum este prevăzut la articolul respectiv, prezentul regulament nu depășește ceea ce este necesar pentru realizarea acestui obiectiv.
                  
               
                     (9)
                  
                  
                     Prin urmare, Regulamentul (UE) nr. 167/2013 ar trebui modificat în consecință,
                  
               ADOPTĂ PREZENTUL REGULAMENT:
         
            Articolul 1
            Modificarea Regulamentului (UE) nr. 167/2013
            Regulamentul (UE) nr. 167/2013 se modifică după cum urmează:
            
                        1.
                     
                     
                        La articolul 2, alineatul (2) se înlocuiește cu următorul text:
                        
                           „(2)   Prezentul regulament nu se aplică echipamentelor interschimbabile care sunt ridicate complet de la sol sau care nu se pot articula în jurul unei axe verticale atunci când vehiculul la care sunt atașate se află în circulație pe un drum.”
                        
                     
                  
                        2.
                     
                     
                        La articolul 4, punctele 2 și 3 se înlocuiesc cu următorul text:
                        
                                    „2.
                                 
                                 
                                    «categoria T1» cuprinde tractoare pe roți, având axa cea mai apropiată de conducător cu un ecartament minim de cel puțin 1 150 mm, cu o masă fără încărcătură, în ordine de mers de peste 600 kg și cu o gardă la sol de cel mult 1 000 mm; pentru tractoare cu post de conducere reversibil (scaun și volan reversibile), axa cea mai apropiată de conducător este cea echipată cu pneurile cu cel mai mare diametru;
                                 
                              
                                    3.
                                 
                                 
                                    «categoria T2» cuprinde tractoare pe roți, având ecartamentul minim mai mic de 1 150 mm, cu o masă fără încărcătură, în ordine de mers de peste 600 kg, cu o gardă la sol de cel mult 600 mm; dacă înălțimea centrului de greutate al tractorului (determinată în conformitate cu standardul ISO 789-6: 1982 și măsurată în raport cu solul) împărțită la media ecartamentului minim al fiecărei axe depășește 0,90, viteza maximă prin construcție este limitată la 30 km/h;”.
                                 
                              
                  
                        3.
                     
                     
                        La articolul 12, alineatul (3) se înlocuiește cu următorul text:
                        
                           „(3)   Pentru o perioadă de 10 ani de la introducerea pe piață a vehiculului și, respectiv, de cinci ani de la introducerea pe piață a unui sistem sau a unei componente sau unități tehnice separate, importatorii păstrează și pun la dispoziția autorităților de omologare și de supraveghere a pieței o copie a certificatului de omologare UE de tip și se asigură că, la cerere, dosarul de omologare menționat la articolul 24 alineatul (10) poate fi pus la dispoziția acestor autorități.”
                        
                     
                  
                        4.
                     
                     
                        La articolul 25 alineatul (1), litera (b) se înlocuiește cu următorul text:
                        
                                    „(b)
                                 
                                 
                                    fișa cu rezultatele încercărilor;”.
                                 
                              
                  
                        5.
                     
                     
                        La articolul 39 alineatul (1), al doilea paragraf se înlocuiește cu următorul text:
                        „Primul paragraf se aplică numai pentru vehiculele aflate pe teritoriul Uniunii cărora li s-a acordat o omologare UE de tip valabilă în momentul fabricării, dar care nu au fost nici înmatriculate nici puse în funcțiune înainte de expirarea valabilității omologării UE de tip respective.”
                     
                  
                        6.
                     
                     
                        La articolul 71, alineatul (2) se înlocuiește cu următorul text:
                        
                           „(2)   Competența de a adopta acte delegate menționată la articolul 17 alineatul (5), articolul 18 alineatul (4), articolul 19 alineatul (6), articolul 20 alineatul (8), articolul 27 alineatul (6), articolul 28 alineatul (6), articolul 45 alineatul (4), articolul 49 alineatul (3), articolul 53 alineatul (12), articolul 61 și articolul 70 se conferă Comisiei pe o perioadă de cinci ani de la 22 martie 2013. Delegarea de competențe se prelungește tacit cu perioade de timp identice, cu excepția cazului în care Parlamentul European sau Consiliul se opune prelungirii respective cu cel puțin trei luni înainte de încheierea fiecărei perioade. Comisia întocmește un raport cu privire la delegarea de competențe până la 22 iunie 2022 și cu cel puțin nouă luni înainte de încheierea fiecărei perioade de cinci ani succesive.”
                        
                     
                  
                        7.
                     
                     
                        La articolul 76, alineatul (1) se înlocuiește cu următorul text:
                        
                           „(1)   Fără a aduce atingere articolului 73 alineatul (2) din prezentul regulament, Directivele 76/432/CEE, 76/763/CEE, 77/537/CEE, 78/764/CEE, 80/720/CEE, 86/297/CEE, 86/298/CEE, 86/415/CEE, 87/402/CEE, 2000/25/CE, 2003/37/CE, 2008/2/CE, 2009/57/CE, 2009/58/CE, 2009/59/CE, 2009/60/CE, 2009/61/CE, 2009/63/CE, 2009/64/CE, 2009/66/CE, 2009/68/CE, 2009/75/CE, 2009/76/CE și 2009/144/CE se abrogă de la 1 ianuarie 2016.”
                        
                     
                  
         
            Articolul 2
            Intrare în vigoare
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 19 martie 2019.
            
               
                  Pentru Parlamentul European
               
               
                  Președintele
               
               A. TAJANI
            
            
               
                  Pentru Consiliu
               
               
                  Președintele
               
               G. CIAMBA
            
         
         
            (1)  JO C 440, 6.12.2018, p. 104.
         
            (2)  Poziția Parlamentului European din 12 februarie 2019 (nepublicată încă în Jurnalul Oficial) și Decizia Consiliului din 4 martie 2019.
         
            (3)  Regulamentul (UE) nr. 167/2013 al Parlamentului European și al Consiliului din 5 februarie 2013 privind omologarea și supravegherea pieței pentru vehiculele agricole și forestiere (JO L 60, 2.3.2013, p. 1).
         
            (4)  Directiva 74/347/CEE a Consiliului din 25 iunie 1974 de apropiere a legislațiilor statelor membre cu privire la câmpul vizual și la ștergătoarele de parbriz ale tractoarelor agricole sau forestiere pe roți (JO L 191, 15.7.1974, p. 5).
         
            (5)  Directiva 2008/2/CE a Parlamentului European și a Consiliului din 15 ianuarie 2008 cu privire la câmpul vizual și la ștergătoarele de parbriz ale tractoarelor agricole sau forestiere pe roți (JO L 24, 29.1.2008, p. 30).